**Peter Pacult** (s. 28. lokakuuta 1959) on itävaltalainen jalkapallovalmentaja ja entinen hyökkääjä. Tammikuusta 2021 lähtien hän on toiminut Austria Klagenfurtin päävalmentajana.

Ura
---

### Pelaajaura

Pacult aloitti ammattilaisuransa Wiener Sport-Clubissa 1981. Hyökkääjänä pelannut Pacult vakiinnutti nopeasti paikkansa seuran avauskokoonpanossa ja seuraavana vuonna hän debytoi jo Itävallan maajoukkueessa. Hän edusti Wiener SC:tä kolme kautta ja teki 103 Bundesliiga-ottelussa 46 maalia. 

Wiener SC:stä Pacult siirtyi toiseen Wienin suurseuraan, työväenjoukkueena tunnettuun SK Rapid Wieniin. Pesti Rapidissa ei ollut yhtä menestyksekäs Pacultille, vaikka hän voittikin Itävallan cupin mestaruuden 1985. Liigassa Rapid jäi molemmilla Pacultin kausilla hopealle. Hän siirtyi 1986 FC Swarovski Tiroliin, jossa voitti kaudella 1988–1989 Bundesliigan maalikuninkuuden 26 osumallaan. Samana vuonna legendaarisen Ernst Happelin luotsaama joukkue juhli myös Itävallan mestaruutta. Kaikkiaan Pacult pelasi Swarowski Tirolissa 184 liigaottelua iskien niissä peräti 104 maalia. 

Vuonna 1992 Pacult jätti Swarowskin ja siirtyi yhden FC Linzissä vietetyn kauden jälkeen saksalaiseen TSV 1860 Müncheniin, jonka kanssa hän nousi Bundesliigaan keväällä 1994. Kahden Saksassa vietetyn kauden jälkeen Pacult palasi kotimaahansa ja pelasi uransa viimeisen kauden 1995–1996 Wienin toisessa suurseurassa FK Austria Wienissä.

Itävallan maajoukkueessa Pacult esiintyi urallaan 24 kertaa ja onnistui kerran maalinteossa. Häntä ei kuitenkaan valittu maan joukkueeseen MM-kisoihin 1990.

### Valmentajaura

Valmennusuransa Pacult aloitti TSV 1860 Münchenin apulaisvalmentajana 1996. Hän toimi seuran pitkäaikaisen päävalmentajan Werner Lorantin aisaparina viisi vuotta. Kun Lorant sai lokakuussa 2001 potkut, nousi Pacult seuran päävalmentajaksi. Hän johdatti seuran debyyttikaudellaan Bundesliigassa yhdeksänneksi ja sai jatkaa tehtävässä. Kausi 2002–2003 ei kuitenkaan sujunut odotusten mukaisesti ja hän sai potkut maaliskuussa 2003.

Tämän jälkeen Pacult toimi kaudella 2004–2005 kotimaassaan FC Kärntenin päävalmentajana. Joulukuussa 2005 hän palasi jälleen Saksaan siirtyen Dynamo Dresdenin päävalmentajaksi. Hän ei kuitenkaan onnistunut pelastamaan seuraa putoamiselta 2. Bundesliigasta Regionalligaan. Dynamon Regionalliga-kausi alkoi hyvin ja seura oli kuuden ottelun jälkeen sarjakärjessä. Tästä huolimatta Pacult erosi joukkueen valmentajan tehtävistä, sillä SK Rapid Wien oli vihjannut haluavansa hänet joukkueen valmentajaksi.

Pian eronsa jälkeen Pacult siirtyi Rapid Wienin päävalmentajaksi. Debyyttikausi päättyi seuran osalta neljänteen sijaan, mutta jo seuraavalla kaudella Pacult johdatti seuran taistelemaan mestaruudesta ja lopulta myös voitti joukkueineen Rapidin historian 32. mestaruuden. 

Seuraava kausi toi mukanaan karvaan pettymyksen mestaruuden karattua Red Bull Salzburgille. Tulokset eurokentilläkin olivat hiukan odotettua vaisumpia. Kesällä 2009 Pacult uudisti yllättäen valmennusryhmäänsä. Kaudella 2009–2010 Rapid joutui antamaan periksi Red Bullille mestaruustaistelussa. Myös joukkueen yllättävä putoaminen cupin puolivälierissä nosti fanit vaatimaan potkuja Pacultille. Kaudella 2010–2011 Rapid jäi edelleen terävimmän kärjen taakse ja Pacultin välit seurajohdon kanssa kiristyivät. Lopulta Pacult sai potkut huhtikuussa 2011 luottamuspulan vuoksi. Viimeiseksi otteluksi jäi 0–2 tappio SK Sturm Grazille. Liigassa Rapid oli viidentenä, kahdeksan pistettä kärkijoukkue FK Austria Wienin takana. 

Toukokuussa 2011 Pacult allekirjoitti kaksivuotisen sopimuksen Saksan Regionalligassa pelaavan RB Leipzigin kanssa.  Pacult ei onnistunut nostamaan leipzigilaisseuraa 3. Ligaan ja hänen toimintaansa arvosteltiin ankarasti. Lopulta seurajohto erotti itävaltalaisvalmentajan kesällä 2012. 

Joulukuussa 2012 Pacult palasi Dynamo Dresdenin päävalmentajaksi kesäkuuhun 2014 ulottuvalla sopimuksella.  Itävaltalaisvalmentajan johdolla Dynamo säilytti sarjapaikkansa 2. Bundesliigassa ollen sarjassa lopulta sijalla 16. Kausi 2013/14 alkoi Dynamon osalta jälleen heikosti ja Pacult sai potkut elokuussa 2013, kun seura ei ollut voittanut yhtään neljästä ensimmäisestä liigaottelustaan. 

Huhtikuussa 2015 Pacult palasi valmennustehtäviin Itävallan 2. Bundesliigassa pelanneen Floridsdorfer AC:n päävalmentajana. Pacult pelasti FAC:n putoamiselta sarjasta, mutta kausi 2015/16 alkoi kehnosti. Huonojen peliesitysten myötä joukkue putosi myös Itävallan cupista ja Pacult sai potkut syyskuussa 2015.

Lokakuussa 2016 Pacult siirtyi slovenialaisen NK Zavrčin päävalmentajaksi, mutta sai potkut vain kahden viikon jälkeen.

Tammikuussa 2017 Pacultista tuli Kroatian liigan jumbojoukkue HNK Cibalian päävalmentaja. Pacult ei saanut Cibalian peliesityksiä parantumaan ja viiden tappiollisen ottelun jälkeen seurajohto erotti hänet jo maaliskuussa.

Kesäkuussa 2017 Pacultin ura jatkui Serbiassa FK Radnički Nišin päävalmentajana. Pesti päättyi kuitenkin potkuihin jo saman vuoden syyskuun alussa.

Tammikuussa 2018 Pacultista tuli albanialaisen FK Kukësin päävalmentaja. Hän jätti joukkueen kauden jälkeen.

Maaliskuussa 2019 Pacult jatkoi uraansa montenegrolaisen OFK Titogradin päävalmentajana. Pesti jäi lyhyeksi, sillä hän jätti seuran jo kauden jälkeen kesäkuussa 2019, vaikka oli luotsannut seuran maan pääsarjassa neljänneksi.

Tammikuussa 2021 Pacultista tuli Austria Klagenfurtin päävalmentaja. Hän nosti seuran kauden 2020/21 päätteeksi Itävallan Bundesliigan.

Saavutukset
-----------

### Meriitit pelaajana

* Itävallan mestaruus (2): 1989, 1990
* Itävallan cup (2): 1985, 1989

### Meriitit valmentajana

* Itävallan mestaruus: 2008

Lähteet
-------

1. ↑  Geisler, Sven & Schwarz, Jürgen: *Dynamo Dresden: Legenden. Schicksale. Geschichten*, s. 249. Dresden: Sächsische Zeitung, 2008. ISBN 978-3-938325-48-3. (saksaksi)
2. ↑  Peter Pacult neuer Rapid-Trainer[vanhentunut linkki]
3. ↑  Knalleffekt: Pacult tauscht sein Trainerteam aus (Arkistoitu – Internet Archive)
4. ↑  Pacult unter Druck: Fan-Aufstand bei Rapid Wien
5. ↑  Rapid entlässt Pacult - Nächste Station Leipzig?
6. ↑  Peter Pacult wird Trainer von RB Leipzig
7. ↑  ALEXANDER ZORNIGER IST NEUER CHEFTRAINER BEI DEN ROTEN BULLEN
8. ↑  Pacult kehrt zu Dynamo zurück
9. ↑  Dynamo Dresden entlässt Peter Pacult
10. ↑  Peter Pacult neuer FAC-Trainer (Arkistoitu – Internet Archive)
11. ↑  Pacult gibt als FAC-Coach auf
12. ↑  Pacult wurde per SMS nach nur 14 Tagen gefeuert!
13. ↑  Pacult novi trener Cibalije
14. ↑  Aus nach fünf Spielen: Pacult in Kroatien gefeuert
15. ↑  Serbien: Pacult neuer Trainer bei Radnicki Nis
16. ↑  Radnicki Nis feuert Trainer Peter Pacult
17. ↑  Österreicher Pacult wird Trainer bei FK Kukesi
18. ↑  Pacult nicht mehr Trainer von FK Kukesi
19. ↑  Jetzt Montenegro! Die irre Trainer-Reise des Peter Pacult
20. ↑  Überraschendes Aus: Pacult nicht mehr Trainer von Titograd
21. ↑  Peter Pacult neuer Trainer bei Austria Klagenfurt!
22. ↑  Austria Klagenfurt ist in der Bundesliga


|  |  |  |
| --- | --- | --- |
| Edeltäjä:**Werner Lorant** | **TSV 1860 Münchenin päävalmentaja**10/2001–3/2003 | Seuraaja:**Falko Götz** |

|  |  |  |
| --- | --- | --- |
| Edeltäjä:**Christoph FrankeRalf Loose** | **Dynamo Dresdenin päävalmentaja**12/2005–9/200612/2012–8/2013 | Seuraaja:**Norbert MeierOlaf Janßen** |

|  |  |  |
| --- | --- | --- |
| Edeltäjä:**Georg Zellhofer** | **SK Rapid Wienin päävalmentaja**9/2006–4/2011 | Seuraaja:**Zoran Barisic** |

|  |  |  |
| --- | --- | --- |
| Edeltäjä:**Tomas Oral** | **RB Leipzigin päävalmentaja**2011–2012 | Seuraaja:**Alexander Zorniger** |

|  |  |  |
| --- | --- | --- |
| Edeltäjä:**Stanko Mršić** | **HNK Cibalian päävalmentaja**1–3/2017 | Seuraaja:**Mladen Bartolović** |

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa

 |

 |